
CAPITOLUL I
DISPOZIŢII GENERALE
SECȚIUNEA 1. DATE REFERITOARE LA CONSTITUIREA SERVICIULUI
Hotărârea Consiliului local de constituire a serviciului voluntar

HOTĂRÂRE NR.30/20.04.2022

privind reorganizarea  Serviciului Voluntar pentru Situații de Urgență
al comunei Mărăcineni,județul Argeș
 Consiliul Local Mărăcineni,judetul Argeș , intrunit in sedinta extraordinară in ziua de  de 20.04.2022
          Avand in vedere referatul de aprobare nr.464/14.04.2022,proiectul de hotarare nr. 465/14.04.2022, ale d-lui primar si referatul de specialitate nr.412/04.04.2022 întocmit de dl. Puran Victor-Alexandru, șeful Serviciului voluntar pentru situații de urgență al comunei Mărăcineni, prin care solicită reorganizarea S.V.S.U. Mărăcineni de categoria I-a la serviciu de tipul V1,precum si avizului favorabil dat de comisiile de specialitate din cadrul consiliului local al comunei Mărăcineni;

          În conformitate cu Ordonanța de Urgență Nr. 57/2019 privind Codul administrativ, art. 106, alin 1 și 3, art.123, alin 4 și art. 129, OUG 21/2004 privind Sistemul Național de Management al Situațiilor de Urgență, Legea 481/2004 privind Protecția civilă, OMAI 75/2019 pentru aprobarea Criteriilor de performanţă privind constituirea, încadrarea şi dotarea serviciilor voluntare şi a serviciilor private pentru situaţii de urgenţă;

Ținând cont de dispozițiile art.13 lit. d)-g) și ale art.32 alin.(3) din Legea nr.307/2006 privind apărarea împotriva incendiilor, ale art.14 lit.”g” din O.M.A.I. nr.163/28.02.2007 pentru aprobarea Normelor generale de apărare împotriva incendiilor,            

           În conformitate cu prevederile Legii nr.52/2003 privind transparenţa decizională înadministraţia publică,
            În temeiul dispozițiilor art.129 alin.(2) lit.”d” coroborate cu cele ale alin.(7) lit.”h”, precum și cele ale art.196 alin.(1) lit.”a” din O.U.G. nr.57/2019 privind Codul administrativ
HOTĂRĂȘTE:

Art. (1). Se reorganizează Serviciul voluntar pentru situații de urgență al comunei Mărăcineni,județul Argeș,de la categoria I-a la serviciu de tipul V1,aflat în subordinea Consiliului Local Mărăcineni.
Art. (2). Se aprobă Organigrama Serviciul voluntar pentru situații de urgență,conform anexei nr.1 care face parte integrantă din prezenta hotărâre.

        Nominalizarea personalului din cadrul S.V.S.U. se va face prin dispoziția primarului.


Art. (3). Se aprobă „Regulamentul de organizare și funcționare al serviciului voluntar pentru situații de urgență”,conform anexei nr.2,care face parte integrantă din prezenta hotărâre.


Art. (4). Documentele de organizare și funcționare ale serviciului voluntar pentru situații de urgență se întocmesc de către șeful serviciului și se supun spre aprobare primarului sau înlocuitorului legal al acestuia.
           Art. (5). Prezenta hotărâre va fi dusă la îndeplinire de către primarul comunei Mărăcineni.

           Art.(6). La data intrării în vigoare a prezentei hotărâri,se abrogă orice alte precederi contrare.
           Art.(7) Prezenta hotarare va fi comunicata Institutiei Prefectului-judetul Arges, Primarului comunei Maracineni , compartimentului situații de urgență, ISU Argeș,persoanelor nominalizate  si va fi afisata la sediul unitatii pentru aducerea la cunostinta publica. conform art.197 din OUG 57/2019,privind Codul administrativ.     
PRESEDINTE DE SEDINTA
                              Semneaza pentru legalitate,

    _____________________                                                   Secretar general UAT,          

                                                                                                        Bujor Marinela

SECȚIUNEA a 2-a

PREZENTAREA SUCCINTĂ A ACTIVITĂŢII SERVICIULUI VOLUNTAR 
ÎN FUNCŢIE DE TIPURILE DE RISC GESTIONATE
Prin prezentul Regulament se stabileşte organizarea, modul de funcţionare, componenţa, atribuţiile şi dotarea serviciului voluntar pentru situaţii de urgenţă conform art. 15 din Legea nr. 481/2004 privind protecţia civilă, a Hotărârii Guvernului nr. 642/29.06.2004 pentru aprobarea Criteriilor de clasificare a unităţilor administrativ-teritoriale, instituţiilor publice şi operatorilor economici din punct de vedere al protecţiei civile, în funcţie de tipurile de riscuri specifice, a Ordinului ministrului administraţiei şi internelor nr. 75 din 27.06.2019 pentru aprobarea Criteriilor de performanţă privind constituirea, încadrarea şi dotarea serviciilor voluntare și a serviciilor private pentru situaţii de urgenţă.

(1) Serviciul voluntar pentru situaţii de urgenţă este o structură specializată, alta decât cea aparţinând serviciilor de urgenţă profesioniste, organizată cu personal angajat şi/sau voluntar, în scopul apărării vieţii, avutului public şi/sau a celui privat împotriva incendiilor şi a altor calamităţi, în sectorul de competenţă stabilit cu avizul inspectoratului pentru situaţii de urgenţă judeţean.
(2) Serviciul Voluntar pentru Situaţii de Urgenţă al Comunei Mărăcineni este constituit în subordinea Consiliului Local Mărăcineni şi îşi îndeplineşte atribuţiile într-un sector de competență, stabilit cu acordul Inspectoratului pentru Situaţii de Urgenţă „Cpt. PUICĂ NICOLAE” al Judeţului Argeş, desfăşurând acţiuni de prevenire şi avertizare a populaţiei, limitarea, înlăturarea sau contracararea factorilor de risc precum şi a impactului produs de evenimentele excepţionale respective în scopul prevenirii agravării situaţiei de urgenţă, limitării sau înlăturării, după caz, a consecinţelor acestora. Sectorul de competență cuprinde întreg teritoriul administrativ al comunei Mărăcineni şi se poate modifica, în funcţie de contractele sau convenţiile de intervenţie încheiate cu alte consilii locale sau operatori economici, ţinându-se cont de limitele maxime ale timpului şi capacităţii de răspuns.
Constituirea, dimensionarea şi dotarea structurilor serviciului voluntar s-a făcut pe baza următoarelor criterii, pentru sectorul de competenţă: 
A) Suprafaţa sectorului 2155 ha, din care 456 ha intravilan, 666 ha teren arabil, 430 ha livezi, 99 ha pășuni și fânețe, 289 ha păduri, 51 ha ape și 154 ha neproductiv. 
B) Numărul de locuitori (numărul de locuitori / număr gospodării ) : 5315/2096.
C) Clasificarea localităţii din punct de vedere al riscurilor, conform catalogului local emis de către ISUJ Argeş; 
D) Tipurile de riscuri identificate în profil teritorial al localitaţii sunt următoarele :  

 
a) Riscuri naturale:

a1. Fenomene meteorologice periculoase:

Inundaţii: Inundaţiile pot fi provocate de ploi abundente într-un termen scurt (ruperi de nori) prin acumularea apelor torenţiale. Aceste fenomene sunt greu previzibile, timpul de anunţare şi alarmare a populaţiei fiind de ordinul zecilor de minute. Se vor pune în aplicare “Planul de apărare la inundații“ şi “Planul de evacuare în situații de urgenţă” pentru stabilirea necesităţii instalării eventualelor tabere pentru sinistraţi. Nu sunt obiective afectabile. 
 Furtuni, tornade, secetă, îngheţ, etc.: Datorită defrişărilor abuzive şi necontrolate s-a înregistrat în ultimii ani o creştere semnificativă a intensităţii vântului de-a lungul văilor. Se iau în calcul avertizările meteorologice privind intensificările vântului anunţate de INMH.

a2. Incendii 

Pe teritoriul comunei locuinţele sunt concentrate, existând pericolul extinderii unui incendiu la mai multe gospodării. Costrucţiile sunt în general realizate din materiale mediu inflamabile, cu excepţia fânarelor și adăposturilor de animale care sunt construite în mare parte din lemn. Resturile de vegetaţie din gospodării încă sunt arse în unele gospodării, existând riscul unor incendii.
 Incendii de pădure: Din analiza incendiilor produse până în prezent rezultă că au fost afectate de incendii zone împădurite din apropierea livezilor, incendiile fiind provocate de arderea resturilor vegetale (crengi de la tăierile de primăvară, coceni sau fâneţe în apropierea gospodăriilor sau în livezile mari).
a3. Fenomene distructive de origine geologică:

Cutremure : Din punct de vedere seismologic, teritoriul comunei Mărăcineni se încadrează în zona seismică ,,D” Ks=0,16, iar perioada de colţ Tc=1,5 sec. În cazul unui cutremur mai puternic ar putea fi afectate unele clădiri mai vechi din gospodăriile populaţiei construite fără respectarea normelor de urbanism. Clădirile instituţiilor publice (primărie, şcoli, grădiniţe, biserici, poliţie, agenţi economici) nu constituie un risc.

           Alunecări de teren: nu au fost înregistrate alunecări de teren în comuna Mărăcineni;
b). Riscuri tehnologice

b.1. De transport şi depozitare produse periculoase : circulaţia pe DN73 Pitești - Câmpulung, care traversează comuna pe o distanță de aproximativ 8 km este foarte intensă, iar la intersecțiile cu străzile adiacente se produc frecvente accidente de circulație.
b.2. Poluare ape: pe teritoriul comunei principalii agenţi economici sau alte surse care să poată genera astfel de fenomene sunt: benzinăria LukOil;

b3. Prăbuşiri de construcţii, instalaţii sau amenajări: pe teritoriul comunei Mărăcineni există clădiri cu dezvoltare pe verticală construite dupa anul 1990. În gospodăriile populaţiei mai există clădiri vechi care au fost construite fără respectarea normelor în domeniu dar o eventuală prăbuşire afectează doar familiile respective, gospodăriile fiind suficient de dispersate.  
b4. Eşecul utilităţilor publice: exista posibilitatea esecului utilităţilor publice (alimentare cu apă, energie electrică și gaze naturale) la un seism mai puternic;

b5. Căderi de obiecte din atmosferă sau din cosmos - nu este cazul; 
b6. Muniţie neexplodată – nu este cazul

c) Riscuri biologice

c 1. Îmbolnăviri în masă: Pe teritoriul comunei există surse potenţiale de izbucnire a unor epidemii/epizootii;

În funcţie de tipurile de risc generatoare de situaţii de urgenţă care se manifestă pe teritoriul comunei Mărăcineni, serviciul voluntar desfăşoară următoarele activităţi:

1. Participă la monitorizarea pericolelor şi evaluarea riscurilor specifice, precum şi a efectelor negative ale situaţiilor de urgenţă care s-au produs în unitatea administrativ-teritorială;

2. Participă la centralizarea datelor şi informaţiilor privind monitorizarea pericolelor şi riscurilor specifice, precum şi a efectelor negative ale acestora;

3. Participă la monitorizarea pericolelor la obiectivele economice sursă de risc chimic, obiectivele economice sursă de risc la incendii şi explozii;

4. Desfăşoară activităţi de informare şi educare preventivă a populaţiei;

5. Asigură avertizarea şi alarmarea populaţiei prin sisteme şi mijloace tehnice de avertizare şi alarmare publică;

6. Participă la planificarea şi pregătirea resurselor pentru intervenţie operativă; 

7. Asigură căutarea, descarcerarea şi salvarea persoanelor prin echipele specializate;

8. Participă la acţiunile de stabilizare şi triaj medical a persoanelor rănite;

9. Participă la realizarea măsurilor necesare pentru evacuarea populaţiei sau bunurilor periclitate; 

10. Ajută la evacuarea animalelor şi evacuarea valorilor culturale importante şi a bunurilor de patrimoniu;

11. Ţine evidenţa populaţiei evacuate;

12. Asigură condiţiile de primire şi cazare a persoanelor evacuate; 

13. Asigură instalarea taberelor de sinistraţi; 

14. Participă la pregătirea punctelor de îmbarcare a evacuaţilor din zonele afectate şi la asigurarea transportului pentru persoanele şi bunurile evacuate; 

15. Participă la supravegherea, fluidizarea şi controlul circulaţiei auto în zonele afectate precum şi la controlul şi evidenţa autoevacuării; 

16. Asigură transportul necesar pentru realizarea evacuării în situaţii de urgenţă;

17. Asigură asistenţă medicală de urgenţă prin echipa specializată; 

18. Participă la acordarea primului ajutor premedical persoanelor rănite, urmare a producerii situaţiilor de urgenţă;

19. Asigură localizarea, limitarea propagării, stingerea şi lichidarea consecinţelor incendiilor, inclusiv a incendiilor în masă;

20. Localizează şi sting incendiile la fondul forestier; 

21. Participă la neutralizarea efectelor materialelor periculoase prin stabilirea perimetrelor de securitate şi evacuarea locală a populaţiei existente în interiorul perimetrului de securitate; 

22. Participă la intervenţia operativă cu mijloace şi materiale de neutralizare a efectelor materialelor periculoase; 

23. Participă la efectuarea lucrărilor publice şi inginereşti de reabilitare la construcţiile, instalaţiile şi amenajările afectate, prin realizarea măsurilor de intervenţie de primă urgenţă; 

24. Distribuie apă şi hrană pentru persoanele şi animalele afectate sau evacuate;

25. Asigură măsurile necesare pentru realizarea protecţiei populaţiei în adăposturi colective;

26. Supraveghează gradul de contaminare în mediu, evaluează efectele şi realizează decontaminarea; 

27. Execută decontaminarea animalelor şi produselor vegetale şi animale; 

28. Participă la refacerea operativă a avariilor produse în reţelele de transport şi distribuţie a energiei electrice;

29. Acordă asistenţă umanitară de urgenţă;

30. Distribuie ajutoare şi despăgubiri pentru populaţie, agenţii economici sau instituţiile afectate;

31. Participă la menţinerea şi restabilirea ordinii publice; 

32. Participă la restabilirea stării provizorii de normalitate ;

33. Pune în aplicare măsurile dispuse de preşedintele comitetului local pentru situaţii de urgenţă pentru asigurarea condiţiilor minime de supravieţuire a populaţiei;
34. Efectuează controale asupra modului în care se aplică normele de prevenire a incendiilor sau a altor situaţii de urgenţă în sectorul de competenţă;

35.Participă la aplicaţii şi exerciţii practice de intervenţie.
SECȚIUNEA a 3-a

ALTE DATE DE INTERES GENERAL
(1) Prin situaţie de urgenţă se înţelege un eveniment excepţional cu caracter nonmilitar care prin amploare şi intensitate ameninţă viaţa şi sănătatea populaţiei, mediul înconjurător, valorile materiale şi culturale importante, iar pentru stabilirea stării de normalitate sunt necesare adoptarea de măsuri şi acţiuni urgente, resurse suplimentare şi managementul unitar al forţelor şi mijloacelor implicate.
(2) Apărarea împotriva incendiilor reprezintă ansamblul integrat de măsuri tehnice şi organizatorice, precum şi de activităţi specifice, planificate şi realizate potrivit legii, în scopul de a asigura identitatea, evaluarea, controlul şi combaterea riscurilor de incendii, informarea cetăţenilor asupra acestora, precum, şi intervenţia operativă pentru salvarea şi acordarea primului ajutor persoanelor aflate în pericol, stingerea incendiilor şi limitarea efectelor negative ale acestora.

(3) Situaţia de protecţie civilă este situaţia generată de iminenţa producerii sau de producerea dezastrelor, a conflictelor militare și/sau a altor situaţii neconvenţionale care, prin nivelul de gravitate, pun în pericol sau afectează viața, mediul, bunurile și valorile culturale și de patrimoniu. 

(4) Prin dezastru se înţelege evenimentul datorat declanşării unor tipuri de riscuri, din cauze naturale sau provocate de om, generator de pierderi umane, materiale sau modificări ale mediului și care, prin amploare, intensitate și consecinţe, atinge ori depăşeşte nivelurile specifice de gravitate stabilite prin regulamentele privind gestionarea situaţiilor de urgență, elaborate și aprobate potrivit legii.

(5) Starea de alertă - se declară potrivit Ordonanţei de Urgenţă nr. 21/2004 şi se referă la punerea de îndată în aplicare a planurilor de acţiuni şi măsuri de prevenire, avertizare a populaţiei, limitare şi înlăturare a consecinţelor situaţiei de urgenţă.

(6) Sector de competenţă - unitatea administrativ-teritorială pe a cărei rază serviciul voluntar îşi îndeplineşte atribuţiile legale.

(7) Echipă specializată - structură de intervenţie care are în compunere minimum 3 persoane, specializată în anumite tipuri de intervenţii.

(8) Timp mediu de alertare - intervalul mediu cuprins între momentul alarmării în caz de situaţie de urgenţă şi cel al constituirii formaţiei de deplasare în vederea intervenţiei.

 (9) Timp de răspuns - intervalul cuprins între momentul alertării forţelor destinate intervenţiei şi intrarea acestora în acţiune.

 (10) Capacitate de răspuns - potenţialul forţelor destinate intervenţiei de a rezolva o situaţie de urgenţă.

 (11) La amplasarea în teritoriu a formaţiilor de intervenţie ale serviciului voluntar se ţine seama de timpul mediu de alertare: în funcţie de anotimp şi de ora la care s-a produs situaţia de urgenţă - 5 - 10 minute.

(12) Timpul de răspuns are următoarele limite maxime:

· la operatorii economici, din subordinea consiliului local, care prezintă risc ridicat - 15 minute;

· în cel mai îndepărtat punct al sectorului de competenţă stabilit - 20 de minute;

· în celelalte localităţi sau la ceilalţi operatori economici cu care s-au încheiat contracte sau convenţii de intervenţie - 30 de minute.

           (13) Criteriile operaţionale prevăzute la alin. (9) şi (10), respectiv timpul mediu de alertare şi timpul de răspuns, se corelează, după caz, cu criteriul complementarităţii dat de existenţa în sectorul de competenţă a serviciilor private pentru situaţii de urgenţă.
Apărarea împotriva situaţiilor de urgenţă, apărarea vieţii oamenilor şi a bunurilor, constituie o problema de interes public la care trebuie să participe, în condiţiile legii, autorităţile administraţiei publice centrale şi locale, persoanele publice şi juridice sau fizice care desfăşoară activităţi ori se află în tranzit, după caz, pe teritoriul României.
În vederea asigurării unui mecanism managerial, menit să asigure în mod unitar şi profesionist gestionarea situaţiilor de urgenţă ce pot apărea pe teritoriul României, guvernul a aprobat următoarele acte normative, ce stau la baza constituirii şi funcţionării structurilor cu atribuţii în domeniul situaţiilor de urgenţă, precum:

· Legea nr. 481/2004 privind protecţia civilă;

· Legea nr. 307/2006 privind apărarea împotriva incendiilor;

· Ordonanţa de Urgenţă nr. 21/2004 privind Sistemul naţional de management al situaţiilor de urgenţă;

· H.G. nr. 1490/2004 privind organizarea şi funcţionarea Inspectoratului General pentru Situaţii de Urgenţă;

· H.G. nr. 1491/2004 privind organizarea şi funcţionarea comitetelor pentru situaţii de urgenţă;

· H.G. nr. 160/2007 pentru aprobarea Regulamentului privind portul, descrierea, condiţiile de acordare şi folosire a uniformei, echipamentului de protecţie şi însemnelor distinctive ale personalului serviciilor pentru situaţii de urgenţă voluntare/private;

· H.G. nr. 642 din 13.07.2005 pentru aprobarea Criteriilor de clasificare a unităţilor administrativ-teritoriale, instituţiilor publice şi operatorilor economici din punct de vedere al protecţiei civile, în funcţie de tipurile de riscuri specifice;

· O.M.A.I. nr. 75/2019 pentru aprobarea criteriilor de performanţă privind constituirea, încadrarea şi dotarea serviciilor voluntare și a serviciilor private pentru situaţii de urgenţă;

· O.M.A.I. nr. 160/2007 pentru aprobarea regulamentului de planificare, organizare, desfăşurare şi finalizare a activităţii de prevenire a situaţiilor de urgenţă prestate de serviciile voluntare şi private pentru situaţii de urgenţă.

Statutul personalului voluntar din serviciul de urgenţă voluntar este stabilit conform Hotărârii Guvernului nr. 1579/2005 pentru aprobarea statutului personalului voluntar din serviciile de urgenţă voluntare.
În măsura experienţei acumulate în acţiunile de intervenţie şi merite deosebite în acţiunile de intervenţie, personalul serviciului poate fi promovat ierarhic, începând cu funcţia de bază, în condiţiile legii.
Personalul angajat al serviciului de urgenţă voluntar se încadrează în condiţii de muncă similare personalului serviciilor de urgenţă profesioniste. Funcţiile de şef serviciu voluntar şi conducătorii autospecialelor de intervenţie se încadrează în mod obligatoriu cu personal angajat.
Personalul din serviciul pentru situaţii de urgenţă voluntar are dreptul la uniformă, echipament de protecţie şi însemne distinctive, pe care le poartă în timpul executării serviciului.
Personalul serviciului de urgenţă voluntar are obligaţia să poarte uniformă, echipament de protecţie şi însemne distinctive.
Consiliul local asigură gratuit personalului serviciului de urgenţă voluntar uniforma şi echipamentul de protecţie adecvate misiunilor pe care le îndeplineşte, iar în cazul în care pe timpul intervenţiei i s-au degradat îmbrăcămintea ori alte bunuri personale, îl despăgubeşte în mod corespunzător.

Uniforma poate fi purtată şi în timpul deplasărilor în interes de serviciu, la festivităţile şi manifestările oficiale, precum şi în orice alte ocazii, din dispoziţia şefului serviciului pentru situaţii de urgenţă voluntar.

Cheltuielile pentru acordarea uniformei, însemnelor distinctive şi a echipamentului de protecţie se asigură de către consiliul local în condiţiile prevăzute de lege.

Este interzis portul uniformei şi al echipamentului de protecţie în locuri şi în împrejurări care ar putea aduce prejudicii prestigiului serviciului pentru situaţii de urgenţă voluntar.

Pe timpul intervenţiei, consiliul local, asigură personalului serviciului de urgenţă voluntar antidot adecvat naturii mediului de lucru.
În cazul operaţiunilor de lungă durată (de peste 4 ore) consiliul local sau beneficiarul intervenției, asigură personalului serviciului de urgenţă voluntar hrana, gratuit, în echivalentul a cel puţin 2.000 de calorii/zi. 
Personalul serviciului de urgenţă voluntar are dreptul la indemnizaţii pentru timpul efectiv de lucru la intervenţii şi la celelalte activităţi prevăzute în programul serviciului, al căror cuantum orar se stabileşte şi se acordă de consiliul local, diferenţiat pe categorii de funcţii. 
Pe timpul cât se află la cursuri de pregătire şi concursuri profesionale, organizate în afara comunei, personalul serviciului de urgenţă voluntar beneficiază de toate drepturile de deplasare, cazare şi de diurnă ca şi personalul serviciilor de urgenţă profesioniste, care se acordă de consiliul local.
Personalul serviciului de urgenţă voluntar, salariaţi ai altor instituţii publice sau operatori economici, îşi păstrează drepturile de salariu la locul de muncă pentru perioada cât participă la intervenţii, cursuri de pregătire ori concursuri profesionale.
Instituţiile şi operatorii economici ai căror salariaţi fac parte din serviciul de urgenţă voluntar al comunei Mărăcineni, vor fi informaţi, semestrial, despre programul şi activităţile de pregătire ale personalului care încadrează serviciul.

Instituţiile şi operatorii economici vor facilita salariaţilor participarea la activităţile de pregătire şi de intervenţie ale serviciului de urgenţă voluntar.

Derularea intervenţiei serviciului voluntar se face pe baza principiului gradualităţii, astfel :
a) alarmarea serviciului voluntar, concomitent cu anunţarea/alertarea structurilor profesioniste de intervenţie ale Inspectoratului pentru Situaţii de Urgenţă „Cpt. PUICĂ NICOLAE ” al Judeţului Argeş (precum şi a serviciului privat/voluntar cu care s-a încheiat un contract/convenţie de intervenţie);

b) intervenţia propriu-zisă efectuată de serviciul voluntar;

c) sprijinul acordat intervenţiei (în tehnică şi personal specializat) de către serviciul privat/voluntar cu care s-a încheiat un contract/convenţie de intervenţie;

d) sprijinul acordat intervenţiei (în tehnică şi personal specializat) de către structurile profesioniste.



Serviciul voluntar pentru situaţii de urgenţă solicită în sprijin, intervenţia serviciului voluntar/private pentru situaţii de urgenţă cu care a încheiat contract/convenţie de intervenţie sau după caz, a serviciilor profesioniste pentru situaţii de urgenţă ori de câte ori amploarea situaţiei de urgenţă depăşeşte capacitatea de răspuns a acestuia.

Pregătirea şi desfăşurarea acţiunilor de intervenţie are la bază următoarele principii:
a) prioritatea salvării vieţilor omeneşti faţă de orice alte acţiuni;

b) asigurarea logistică a intervenţiei;

c) cooperarea continuă cu alte forţe şi formaţiuni participante la intervenţie.

În cazul alarmării pentru intervenţie, se consideră că s-a realizat capacitatea de intervenţie a serviciului, atunci când s-au prezentat pe locul de adunare 2/3 din personalul serviciului voluntar pentru situaţii de urgenţă cu dotarea de bază completă.
CAPITOLUL II
ORGANIZAREA  ŞI  ATRIBUŢIILE  SERVICIULUI VOLUNTAR

SECȚIUNEA 1

CONDUCEREA ŞI STRUCTURA ORGANIZATORICĂ
Serviciul voluntar pentru situaţii de urgenţă al comunei Mărăcineni, de tipul V1, este condus de şeful serviciului, profesionist în domeniu, având în componenţă, în mod obligatoriu, următoarele structuri: 
   a) un compartiment pentru prevenire cu minim 6 specialiști de prevenire; 
   b) echipe specializate: 
- stingere incendii cu minim 3 servanți-pompier;
- avertizare-alarmare-căutare-deblocare-salvare-evacuare, cu atribuții în cazul situațiilor de urgență determinate de toate tipurile de risc identificate cu minim 3 servanți-pompier;

Activităţile ce se desfăşoară pentru acoperirea riscurilor potenţiale în sectorul de competenţă, atât din punct de vedere preventiv, cât şi din punct de vedere operaţional la care participă serviciul voluntar pentru situaţii de urgenţă vor fi organizate de comitetul local pentru situaţii de urgenţă şi verificate de preşedintele acestuia, respectiv primarul localităţii.
SECȚIUNEA a 2-a
ATRIBUȚIILE SERVICIULUI VOLUNTAR
I. Desfăşoară  activităţi  de  informare  şi  instruire  privind  cunoaşterea  şi  respectarea  regulilor  şi  măsurilor  de  prevenire, comportare şi apărare  împotriva  incendiilor sau dezastrelor prin: 

a) executarea programului de pregătire de specialitate a voluntarilor;

b) cunoaşterea încălcărilor frecvente ale normelor de prevenire şi stingere a incendiilor şi a cauzelor de incendiu, sau alte situaţii de urgenţă;

c) sprijinirea conducătorilor instituţiilor aparţinând primăriei pentru instruirea persoanelor care execută lucrări cu pericol de incendiu;

d) popularizarea prin instructaje, cât şi pe timpul executării controalelor de prevenire, a actelor normative care reglementează activitatea de management a situaţiilor de urgenţă, a cauzelor şi împrejurărilor care duc la izbucnirea incendiilor sau alte situaţii de urgenţă şi consecinţele acestora;

e) executarea de aplicaţii şi exerciţii practice de intervenţie;

f) participarea la aplicaţii de cooperare cu serviciile profesioniste pentru situaţii de urgenţă şi alte forţe stabilite prin planurile de cooperare;

g) asigurarea cunoaşterii tehnicii de luptă din dotare şi a instrucţiunilor de exploatare a acesteia;

h) asigurarea cunoaşterii tuturor tipurilor de riscuri, a surselor şi sistemelor de alimentare cu apă. 

II. Verifică  modul  de  aplicare  a  normelor,  dispoziţiilor,  instrucţiunilor  şi  măsurilor  de prevenire,  care  constă  în:
a) efectuarea de controale asupra modului în care se aplică normele de prevenire a incendiilor sau a altor situaţii de urgenţă;

b) fac propuneri pentru înlăturarea constatărilor şi urmăreşte rezolvarea operativă a acestora;

c) stabilirea de restricţii ori interzicerea utilizării focului deschis şi efectuării unor lucrări cu pericol de incendiu în locuri cu substanţe inflamabile, pentru a preveni producerea de incendii, explozii, etc;

d) asigură supravegherea cu personal şi mijloace tehnice de specialitate adecvate pericolului de incendiu a locurilor în care se execută diverse lucrări cu grad ridicat de periculozitate;

e) sprijină conducătorii instituţiilor subordonate primăriei pentru realizarea activităţii de prevenire;

f) sprijină pe conducătorii locurilor de muncă la organizarea intervenţiei în situaţii de urgenţă;

g) acţionează prin mijloace legale pentru înlăturarea imediată a oricărui pericol, constatat pe timpul controlului de prevenire sau adus la cunoştinţă de alte persoane;

h) informează primăria, personalul inspecţiei de prevenire din cadrul Inspectoratului pentru Situaţii de Urgenţă Judeţean Argeş asupra încălcărilor deosebite de la normele de prevenire şi starea de pericol, făcând propuneri menite să înlăture pericolul;

III. Execută  acţiuni  de  intervenţie  pentru  stingerea  incendiilor,  căutarea-salvarea,  acordarea  primului  ajutor, limitarea efectelor unei situaţii de urgenţă, protecţia  persoanelor  şi a  bunurilor materiale şi a mediului, evacuare, reabilitare, etc. În acest scop: 

a. întocmeşte documentele operative de intervenţie;

b. planifică, organizează şi execută instruirea voluntarilor asupra modului de intervenţie în diferite situaţii;

c. asigură menţinerea în stare de funcţionare a mijloacelor de intervenţie, avertizare, anunţare şi semnalizare a incendiilor, a instalaţiilor de stingere, a surselor de alimentare cu apă şi a căilor de acces şi de intervenţie din cadrul localităţii;

d. asigură forţele şi mijloacele de intervenţie în caz de incendiu sau alte situaţii prin luarea tuturor măsurilor de protecţie până la înlăturarea stării de pericol;

            e. dispune restrângerea utilizării clădirilor incendiate, avariate ori ameninţate, inclusiv evacuarea persoanelor şi animalelor din acestea, precum şi a folosirii terenurilor din vecinătatea imobilelor respective;

            f. utilizează, potrivit legii, gratuit apa, indiferent din sursa din care provine;

            g. se deplasează cu autospecialele şi mijloacele tehnice din dotare la locul intervenţiei, pe drumuri care nu sunt deschise circulaţiei publice ori pe terenuri, indiferent de forma de proprietate, dacă cerinţele de operativitate şi de lucru impun aceasta;

            h. solicită organelor abilitate oprirea ori limitarea traficului public în zona desfăşurării operaţiunilor de intervenţie;

            i. are dreptul să intre, pentru îndeplinirea atribuţiilor specifice, în orice incintă a organismelor şi organizaţiilor, instituţiilor şi agenţilor economici;

            j. are dreptul să intre, pentru îndeplinirea atribuţiilor specifice, în locuinţele persoanelor fizice la solicitarea sau cu consimţământul acestora, în condiţiile prevăzute de lege. În cazul în care se impune înlăturarea unor factori de risc, care prin iminenţa ameninţării lor pot declanşa o situaţie de urgenţă, consimţământul nu este necesar;

            k. solicită sprijinul instituţiilor publice, agenţilor economici, mijloacelor de informare în masă şi cetăţenilor pentru luarea măsurilor urgente în vederea prevenirii, limitării sau înlăturării unor pericole iminente ce pot provoca situaţii de urgenţă;

l. stabileşte, împreună cu organele abilitate de lege, cauzele probabile ale producerii situaţiilor de urgenţă şi participă, la cerea acestora, la identificarea şi stabilirea factorilor care au generat unele situaţii de urgenţă.
IV. Acordă  ajutor  persoanelor sinistrate sau  a  căror  viaţă  este  pusă  în  pericol  în  caz  de  explozii,  inundaţii,  alunecări  de  teren,  accidente  şi  în  caz  de  dezastre  pe  teritoriul  localităţii. În acest scop:

a. participă la acţiuni de alimentare cu apă în caz de deteriorare a reţelei şi a surselor de alimentare cu apă;

b. evacuarea apei din subsoluri, canale tehnologice şi alte locuri inundate;

c. menţine în stare de funcţionare mijloacele tehnice de refulare şi absorbţie a apei;
d. organizează şi pune în funcţiune, prin forţele proprii sau împreună cu alte structuri, locaţii speciale cu dotările necesare asigurării condiţiilor minime de supraveţuire a populaţiei;

V. Participă  la  efectuarea  de  deblocări  şi  înlăturarea  dărâmăturilor  provocate  de  dezastre. În acest scop:

a. trebuie să cunoască planurile clădirilor şi ale instalaţiilor tehnologice din cadrul localităţii. De asemenea vor fi însuşite cunoştinţele minime necesare despre instalaţiile de alimentare cu energie electrică, gaze, apă şi canalizare;

b. stabileşte ipoteze de acţiune pentru stingerea incendiilor în situaţia în care datorită diferitelor situaţii sunt afectate reţelele instalaţiilor de apă pentru stingerea incendiilor din cadrul localităţii;

c. participă la salvarea persoanelor de sub dărâmături şi la deblocarea căilor de acces, în vederea asigurării deplasării mijloacelor tehnice, pentru intervenţii în situaţii de dezastre;

d. participă, după caz la alimentarea cu apă a unor instalaţii tehnologice sau de stingere a incendiilor, în situaţia deteriorării instalaţiilor cu apă proprii.

e. supraveghează permanent, pe timpul apelor mari, secţiunile podurilor şi podeţelor subdimensionate de pe raza localităţii pentru prevenirea inundaţiilor;
f. participă la acţiunile operative desfăşurate de specialiştii unităţilor deţinătoare de lucrări cu rol de apărare împotriva inundaţiilor.
SECȚIUNEA a 3-a
ATRIBUŢIUNILE COMPARTIMENTULUI/SPECIALIŞTILOR DE PREVENIRE
Formele prin care se execută activităţile de prevenire sunt: reglementarea prin Hotărâri ale Consiliului Local, controlul şi informarea preventivă a populaţiei, precum şi pregătirea acesteia pentru situaţii de urgenţă, constatarea şi sancţionarea încălcărilor procedurilor legale.

Compartimentul pentru prevenire/specialiştii pentru prevenire are/au ca atribuţii principale: 
a) prevenirea producerii unor situaţii de urgenţă, prin acţiuni de îndrumare şi control din sectorul de competenţă;
b) participă la elaborarea şi aplicarea concepţiei de apărare împotriva incendiilor la nivelul unităţii administrativ teritoriale, instituţiei sau operatorului economic;

c) verifică şi controlează respectarea şi aplicarea normelor de apărare împotriva incendiilor în localităţile din sectorul de competenţă, în unităţile şi instituţiile de învăţământ, la operatorii economici şi instituţiile publice din subordinea consiliului local, pe timpul adunărilor şi manifestărilor publice sau la solicitarea conducătorilor operatorilor economici din sectorul de competenţă;

d) propune includerea în bugetul administraţiei publice locale a fondurilor necesare organizării activităţii de apărare împotriva incendiilor şi protecţiei civile, dotării cu mijloace tehnice pentru apărarea împotriva incendiilor şi echipamente de protecţie specifice;

e) îndrumă şi controlează activitatea de apărare împotriva incendiilor şi participă la efectuarea analizei privind respectarea încadrării în criteriile de constituire a serviciului de urgenţă voluntar;

f) participă la întocmirea analizei activităţii de prevenire şi a neregulilor constatate şi propune măsuri pentru remedierea acestora;

g) participă la pregătirea profesională a personalului serviciului de urgenţă voluntar şi la cursurile de pregătire, instruirile şi convocările organizate sau desfăşurate de serviciile profesioniste în afara localităţii şi la concursuri profesionale;

h) acordă sprijin şi asistenţă tehnică de specialitate centrelor operative pentru situaţii de urgenţă în îndeplinirea atribuţiilor;

i) verifică petiţiile cetăţenilor în probleme privind situaţiile de urgență şi fac propuneri primarului pentru soluţionarea acestora;

j) participă la şedinţele de pregătire profesională organizate conform planificărilor realizate de şeful serviciului;

k) răspund de completarea şi păstrarea carnetelor cu constatările rezultate din control înmânate de şeful serviciului şi a notelor de control întocmite;

l) desfăşoară activităţi de informare preventivă a populaţiei cu privire la tipurile de risc specifice zonei;
m) desfăşoară activităţi de informare şi instruire privind cunoaşterea şi respectarea regulilor şi a măsurilor de apărare împotriva incendiilor.

SECȚIUNEA a 4-a
ATRIBUŢIUNILE SPECIFICE ECHIPELOR SPECIALIZATE
Echipele specializate au următoarele atribuţii:
a) asigură intervenţia pentru salvarea, acordarea primului ajutor şi protecţia persoanelor, a animalelor şi a bunurilor periclitate de incendii sau în alte situaţii de urgenţă;

b) participă cu forţe proprii sau în cooperare cu alte forţe la operaţiuni şi activităţi de limitare şi înlăturare a urmărilor situaţiilor de urgenţă;

c) pătrund, pentru îndeplinirea atribuţiilor specifice, în orice incintă a organismelor şi organizaţiilor, instituţiilor şi operatorilor economici;

d) solicită sprijinul autorităţilor publice, mijloacelor de informare în masă şi cetăţenilor pentru luarea măsurilor urgente în vederea prevenirii, limitării sau înlăturării unor pericole iminente ce pot provoca situaţii de urgenţă;

e) participă, împreună cu organele abilitate de lege, la stabilirea cauzelor probabile producerii situaţiilor de urgenţă şi participă, la cererea acestora, la identificarea şi stabilirea factorilor de risc şi împrejurărilor care au generat situaţiile de urgenţă;

f) execută acţiuni de intervenţie pentru salvarea oamenilor, acordarea primului ajutor protecţia bunurilor şi mediului precum şi limitarea efectelor acestora;

g) acordă ajutor, în condiţiile legii, persoanelor a căror viaţa este pusă în pericol în caz de explozie, inundaţii, alunecări de teren, accidente sau alte tipuri de dezastre;

h) participă la exerciţii şi aplicaţii practice de intervenţie;

i) participă la concursurile profesionale ale serviciilor voluntare şi private pentru situaţii de urgenţă;

j) participă la aplicaţii de cooperare cu serviciile profesioniste pentru situaţii de urgenţă şi alte forţe stabilite prin planurile de cooperare;

l) execută, pe baza hotărârii consiliului local şi în condiţiile prevăzute de lege, unele servicii cum sunt: supravegherea măsurilor de apărare împotriva incendiilor la târguri, expoziţii, manifestări cultural-sportive, activităţi de filmare şi altele asemenea, transport de apă, evacuarea apei din subsolurile clădirilor sau din fântâni, limitarea, colectarea sau îndepărtarea unor produse poluante, efectuarea de lucrări la înălţime;

m) participă la salvarea persoanelor şi bunurilor materiale în caz de inundaţii sau accidente la baraje hidrotehnice; 

n) participă la salvarea oamenilor şi animalelor în cazul unor accidente în care au fost implicate substanţe chimice sau radioactive; 

o) participă la asigurarea cu apă potabilă a populaţiei din zona dezastrului sau a accidentului major;

p) asigură distribuirea hranei şi a bunurilor de primă necesitate pentru persoanele sinistrate;

q) participă temporar la acţiuni de refacere a construcţiilor şi a unor lucrări de mică dimensiune; 

r) participă la instalarea taberelor pentru sinistraţi şi la acţiunile ce se desfăşoară pentru asigurarea condiţiilor de trai ale acestora; 

s) participă la asigurarea iluminatului pe timp de noapte pentru necesităţi proprii de intervenţie sau la cererea altor servicii de urgenţă; 

t) execută alte sarcini şi misiuni în legătură cu atribuţiile serviciului voluntar, stabilite de şeful serviciului ori de preşedintele comitetului local pentru situaţii de urgenţă;

u) cercetează, identifică şi evaluează efectele dezastrului care s-a produs în sectorul de competenţă; 

v) transmite date şi informaţii centrului operativ al comitetului local pentru situaţii de urgenţă; 

w) organizează căutarea şi salvarea oamenilor surprinşi sub dărâmături – salvarea victimelor rezultate în urma incendiilor, accidentelor rutiere de mari proporţii, aviatice, feroviare, exploziilor sau avariilor tehnologice.

                Sefii de echipe răspund de instruirea, de mobilizarea, ieşirea la alarmă si de disciplina echipelor şi, de asemenea, răspund de pregătirea de specialitate din domeniul lor de competenţă, pentru întregul personal al echipelor şi de colaborarea între echipe pentru îndeplinirea misiunilor.
Echipa specializată de intervenție la incendiu are următoarele atribuţiuni principale :

- execută acţiuni de intervenţie pentru limitarea şi înlăturarea situaţiilor de urgenţă cu   mijloace de intervenţie din dotare.

- execută recunoaşteri pe raza unităţii administrativ–teritoriale cu accent pe sursele de alimentare cu apă, posibilitatea accesului de intervenţie.

- verifică existenţă planului de intervenţii la obiective si instituţiile de pe raza localităţii precum şi condiţiile ca acestea să fie operaţionale în orice moment.
Echipa specializata de  avertizare-alarmare-căutare-deblocare-salvare-evacuare, cu atribuții în cazul situațiilor de urgență determinate de toate tipurile de risc identificate acţionează pentru realizarea, exploatarea şi menţinerea în stare de funcţionare a sistemelor de alarmare în scopul înştiinţării şi alarmării populaţiei și acţionează independent sau în colaborare cu alte formaţii primite în sprijin pentru îndeplinirea următoarelor misiuni:

a) asigură legăturile cu eşaloanele superiore şi cu forţele cu care se cooperează;

b) execută cercetarea de transmisiuni;

c) asigură primirea şi transmiterea cu prioritate a semnalelor de înştiinţare şi alarmare a populaţiei din localitate despre iminenţa producerii sau producerea situaţiilor de urgenţă;

d) reface şi asigură funcţionarea normală a sistemelor de înştiinţare şi alarmare în cazul dezorganizării în urma producerii situaţiilor de urgenţă;

e) execută întreţinerea şi repararea tehnicii de înştiinţare-alarmare, precum şi exploatarea corectă a acestora;

        f) crearea căilor de acces spre locurile de intervenţie pentru formaţiile de intervenţie şi tehnica din dotare;

        g) scoaterea şi salvarea victimelor de sub dărâmături, din adăposturile blocate sau avariate, asigurarea cu aer a adăposturilor blocate;

        h) salvarea de la înălţimi a victimelor surprinse în clădirile avariate, dărâmarea sau sprijinirea zidurilor care prezintă pericol de prăbuşire;

        i) evacuarea răniţilor şi contaminaţilor la punctele de acordare a primului ajutor medical, sau la unităţile spitaliceşti;

        j) participă la deblocarea căilor de comunicaţii (străzilor) de dărâmături şi tehnică deteriorată sau alte obstacole în scopul asigurării deplasării sau aprovizionării populaţiei;

        k) participă la refacerea capacităţilor de producţie şi a construcţiilor avariate.

Participă, cu tehnica din înzestrare, la construirea sau amenajarea adăposturilor de protecţie civilă.

Cooperează cu celelalte echipe din serviciul voluntar sau cu formaţiunile primite în sprijin pentru:

a) prevenirea şi protecţia cetăţenilor şi a personalului echipelor de intervenţie, împotriva pericolului exploziilor;

b) crearea căilor de acces şi dărâmarea unor elemente de construcţii care prezintă pericol de prăbuşire; 

c) scoaterea răniţilor şi contaminaţilor de sub dărâmături, din zonele puternic contaminate radioactiv şi cu substanţe toxice de luptă; 

d) salvarea de la înălţimi şi din adăposturile blocate sau avariate a răniţilor;

e) transportul răniţilor, contaminaţilor şi bolnavilor la formaţiile medicale; 

f) decontaminarea căilor de acces în sectorul de intervenţie; 

g) tratarea personalului.

Mijloacele tehnice prevăzute în dotarea echipei se folosesc potrivit normelor existente pentru lucrări executate în timp de pace.
CAPITOLUL III
ATRIBUŢIILE PERSONALULUI DIN STRUCTURA SERVICIULUI VOLUNTAR

     SECȚIUNEA 1
ATRIBUŢIILE ŞEFULUI SERVICIULUI VOLUNTAR
Şeful serviciului voluntar pentru situaţii de urgenţă are următoarele atribuţii:
1)   Asigură îndeplinirea atribuţiilor de către serviciul voluntar, în condiţiile legii, în sectorul de competenţă stabilit cu acordul inspectoratului pentru situaţii de urgenţă judeţean;

2)   Organizează intervenţia în caz de incendiu a serviciului voluntar, asigură participarea la intervenţie a acestuia cu mijloacele din dotare şi conducerea intervenţiei, până la stingerea incendiului ori până la sosirea forţelor inspectoratului;

3)   Asigură organizarea activităţii de prevenire desfăşurată de serviciul voluntar în sectorul de competenţă;

4)   Se preocupă de încheierea şi respectarea contractelor de intervenţie, convenţiilor sau protocoalelor încheiate cu alte consilii locale sau cu operatorii economici care au constituite servicii voluntare/private dotate cu autospeciale de intervenţie până la asigurarea dotării la nivelul prevăzut de reglementările în vigoare;
5)  Analizează şi asigură respectarea criteriilor la constituirea, dimensionarea şi dotarea structurilor serviciului voluntar pentru situaţii de urgenţă în funcţie de  numărul de gospodării/locuinţe individuale din sectorul de competenţă şi tipurile de riscuri identificate în profil teritorial;
6)  Face propuneri şi se preocupă de asigurarea dotării grupelor de intervenţie şi echipelor specializate conform criteriilor stabilite de anexa 1 la O.M.A.I. 75/2019;
7)  Asigură amplasarea în teritoriu a echipelor specializate ale serviciului voluntar, astfel încât să se respecte timpul mediu de alertare (5 - 10 minute) şi timpul de răspuns;
8) Asigură încadrarea serviciului cu personalul angajat şi voluntar care corespunde cerinţelor de pregătire fizică şi psihică şi are calificarea şi aptitudinile necesare în vederea îndeplinirii atribuţiilor specifice;
9)   Se preocupă şi ţine evidenţa controlului medical, la încadrare şi anual, în condiţiile legii, a personalului serviciului voluntar;
10)  Se preocupă de asigurarea unei dotări corespunzătoare a serviciului care să permită:

a) acoperirea riscurilor potenţiale din sectorul de competenţă, atât din punct de vedere preventiv, cât şi din punct de vedere operaţional;


b) executarea oportună a misiunilor şi operaţiunilor specifice;


c) corelarea performanţelor tehnice ale mijloacelor de intervenţie cu specificul şi gradul de dificultate ale situaţiei de urgenţă, în vederea exploatării cu eficienţă maximă a acestora;


d) crearea condiţiilor necesare pentru pregătirea şi antrenamentul personalului;

11)  Ia la cunoştinţă despre neregulile constatate pe timpul controalelor efectuate de  inspectoratul judeţean, în ceea ce priveşte constituirea, dotarea şi încadrarea serviciului şi păstrează un exemplar din documentul de control încheiat cu această ocazie; face propuneri pentru dispunerea măsurilor necesare îmbunătăţirii activităţii pe această linie;
12)  Asigură respectarea criteriilor specifice care stau la baza dotării cu mijloace tehnice şi materiale a serviciului voluntar pentru situaţii de urgenţă prevăzute în anexa nr. 4 la criteriile de performanţă, aprobate cu O.M.A.I. 75/2019;
13)  Asigură întocmirea, actualizarea permanentă şi păstrarea documentelor de organizare, desfăşurare şi conducere a activităţii serviciului voluntar pentru situaţii de urgenţă prevăzute în anexa nr. 2. la criteriile de performanţă, aprobate cu O.M.A.I. 75/2019;
14)  Asigură întocmirea corespunzătoare şi actualizarea, când este cazul, a regulamentului de organizare şi funcţionare a serviciului, conform structurii-cadru prevăzută în anexa nr. 1 la criteriile de performanţă, aprobate cu O.M.A.I. 75/2019 şi aprobarea acestuia de către consiliul local, cu avizul inspectoratului pentru situaţii de urgenţă judeţean;

15)  Verifică petiţiile cetăţenilor în probleme privind situaţiile de urgenţă şi face propuneri primarului pentru soluţionarea acestora. Solicită personalului compartimentului de prevenire carnetele cu constatările rezultate sau notele de control încheiate după finalizarea activităţii de control;

16)  Asigură selecţionarea voluntarilor, fără discriminări, pe baza egalităţii de şanse;

17)  Asigură încheierea şi rezilierea contractelor de voluntariat cu fiecare persoana selecţionată să facă parte din serviciul voluntar;

18)  Se preocupă de semnarea actualizarea, reînnoirea, rezilierea şi completarea contractelor de voluntariat;

19)  Asigură cunoaşterea de către voluntari a riscurilor pe care le presupune activitatea în serviciul de urgență voluntar;

20)  Verifică ca persoana care solicită să se încadreze ca voluntar în serviciul de urgenţă voluntar să aibă domiciliul în unitatea administrativ-teritorială reprezentată de consiliul local, să aibă vârsta peste 18 ani, să fie apt din punct de vedere medical, să posede documentele care să îi ateste pregătirea în specializarea pentru care încheie contractul de voluntariat, să nu fi fost condamnat pentru săvârşirea de infracţiuni cu intenţie, să nu fi pierdut anterior calitatea de voluntar în serviciul de urgenţă voluntar, etc;

21)  Asigură prioritate la încheierea contractului de voluntariat persoanelor care:

a) au satisfăcut serviciul militar în termen sau cu termen redus, în specialităţile: pompieri, protecţie civilă, geniu, transmisiuni, chimie, medicină, marină;

b) au absolvit cursurile specifice adaptării la misiuni şi la executarea acţiunilor de intervenţie în situaţii de urgenţă/dezastre;

22)  Asigură promovarea personalului voluntar din serviciul de urgenţă voluntar;

23)  Ţine evidenţa contractelor de voluntariat încheiate şi înmânează un exemplar voluntarului;

24)  Organizează şi conduce activitatea de probă (primele 3-6 luni), prin testare şi verificare practică a persoanelor selecţionate să facă parte din serviciul voluntar şi reziliază contractele cu persoanele care nu promovează testele şi verificările prevăzute mai sus;

25)   Asigură informarea semestrială a instituţiilor şi operatorilor economici ai căror salariaţi fac parte din serviciul de urgență voluntar despre programul şi activităţile de pregătire ale acestora;

26) Se preocupă ca instituţiile şi operatorii economici să faciliteze salariaţilor, care fac parte din serviciul de urgență voluntar, participarea la activităţile de pregătire şi de intervenţie ale serviciului de urgenţă voluntar;

27)  Asigură participarea activă la elaborarea şi derularea programelor în domeniul situaţiilor de urgenţă;

28)  Asigură  încadrarea personalului voluntar, în serviciu, pe funcţii corespunzătoare pregătirii sale profesionale;

29)  Asigură desfăşurarea activităţilor în cadrul serviciului în condiţiile legale de protecţie a muncii, în funcţie de natura şi de caracteristicile activităţii respective;

30)  Face propuneri şi se preocupă pentru asigurarea personalului, angajat sau voluntar, din serviciu voluntar, la o societate de asigurări pentru caz de boală profesională, accident ori deces produs în timpul sau din cauza îndeplinirii atribuţiilor ce îi revin pe timpul intervenţiilor, concursurilor profesionale, antrenamentelor ori altor misiuni specifice, cu plata primelor de asigurare de către beneficiarul voluntariatului. În lipsa asigurării sau în cazul neplăţii primelor de asigurare se preocupă ca toate costurile prestaţiilor medicale să fie suportate de către consiliul local;

31)  Asigură eliberarea de către consiliul local a unui certificat nominal care să ateste calitatea de voluntar în serviciul de urgență voluntar, conform modelului prezentat în anexa nr. 2 la H.G.R. 1579/2005 şi ţine evidenţa acestora;

32)  Solicită beneficiarului voluntariatului rambursarea în condiţiile convenite în contract a cheltuielilor efectuate de personalul voluntar pentru realizarea activităţii de intervenţie;

33)  Face demersurile necesare pentru păstrarea de către voluntari a locului de muncă şi a drepturilor salariale la instituţia/operatorul economic la care sunt angajaţi, pe perioada în care participă la intervenţii, cursuri de pregătire sau concursuri profesionale;

34)  Asigură controlul medical anual personalului serviciului de urgență voluntar;

35)  Se preocupă de asigurarea pentru voluntari a uniformei, echipamentului de protecţie, aparatură şi mijloace de înştiinţare, precum şi de despăgubirea corespunzătoare a voluntarilor în cazul în care pe timpul intervenţiei i s-a degradat îmbrăcămintea ori alte bunuri personale, acordate de beneficiarul voluntariatului, conform legii;

36)  Asigură voluntarilor antidot adecvat naturii mediului de lucru pe timpul intervenţiei şi hrana gratuită, în echivalentul a cel puţin 2.000 de calorii/zi, în cazul operaţiunilor de peste 4 ore, acordate de beneficiarul voluntariatului, conform legii;

37)  Se preocupă de asigurarea pentru voluntari a drepturilor de deplasare, cazare şi diurna pe timpul cât se află la cursuri de pregătire şi concursuri profesionale organizate în afara localităţii în care funcţionează serviciul de urgență voluntar, acordate de beneficiarul voluntariatului, conform legii, şi compensaţii în bani pentru timpul efectiv de lucru prestat la intervenţii şi la celelalte activităţi prevăzute în programul serviciului de urgență voluntar. Cuantumul orar al compensaţiei acordate voluntarului se stabileşte şi se achită de consiliul local, diferenţiat pe categorii de funcţii, şi nu poate fi mai mic decât cuantumul orar calculat la valoarea salariului lunar minim pe economie;

38)  Asigură respectarea cu stricteţe de către voluntari a clauzelor contractului de voluntariat;

39)  Asigură păstrarea confidenţialităţii informaţiilor la care are acces în cadrul serviciului;

40)  Asigură participarea la programele de pregătire, cursurile de instruire sau concursuri organizate sau stabilite de beneficiarul voluntariatului;

41)  Utilizează în condiţii de eficienţă, eficacitate şi economicitate bunurile aflate în folosinţa serviciului de urgenţă voluntar şi acţionează pentru păstrarea mijloacelor tehnice din dotarea acestuia în perfectă stare de funcţionare;

42)  Sesizează organele în drept despre neregulile din domeniul de activitate constatate în sectorul de competenţă;

43)  Să fie respectuos, cuviincios şi corect în relaţiile cu personalul serviciului de urgenţă voluntar şi să dovedească solicitudine şi respect faţă de orice persoană;

44)  Acordă sprijin colegilor pe timpul executării misiunilor şi intervenţiilor;

45)  Este disciplinat şi dovedeşte probitate profesională şi morală în întreaga activitate iar prin întregul său comportament se arată demn de consideraţia şi încrederea impuse de statutul său;

46) Asigură eliberarea legitimaţiilor de voluntar membrilor serviciului voluntar;
47)  Asigură personalului voluntar din serviciul de urgență uniforma, echipamentul de protecţie şi însemne distinctive, ale căror descriere, condiţii de acordare şi folosire se stabilesc prin regulamentul elaborat de Ministerul Administraţiei şi Internelor, aprobat prin hotărâre a Guvernului şi publicat în Monitorul Oficial al României, Partea I; 
48)  Ține evidenţa actelor de eroism, curaj şi devotament în executarea unor misiuni, precum şi pentru merite deosebite în îndeplinirea îndatoririlor ale personalului voluntar şi propune acordarea de către beneficiarul voluntariatului de recompense morale şi materiale personalului serviciului voluntar;

49)  Asigură promovarea în mass-media locală şi centrală a acţiunilor întreprinse de serviciul voluntar;

50)  Aplică sancţiuni personalului din serviciul de urgenţă voluntar pentru abateri de la regulile de disciplină, neîndeplinirea îndatoririlor sau a condiţiilor contractuale;

51)  Asigură prelungirea şi renegocierea contractelor de voluntariat cu personalul serviciului.

52)  Face denunţarea contractelor de voluntariat cu un preaviz de 15 zile, cu obligaţia prezentării motivelor atunci când situaţia o impune;

53)  Ține, pentru fiecare voluntar, un dosar individual care cuprinde toate documentele referitoare la contractul de voluntariat, încadrare, avize, renegocierea şi încetarea activităţii, situaţia medicală, precum şi recompensele şi sancţiunile;

54)  Participă la întocmirea planurilor anuale şi de perspectivă pentru asigurarea resurselor umane, materiale şi financiare destinate prevenirii şi gestionării situaţiilor de urgenţă;

55)  Gestionează şi asigură conservarea tehnicii şi a materialelor de protecţie civilă;

56)  Întocmeşte planurile operative, de pregătire şi planificare a exerciţiilor de specialitate ale serviciului voluntar;

57)  Propune fondurile necesare asigurării cu tehnică şi materiale specifice;

58)  Conduce exerciţiile, aplicaţiile şi activităţile de pregătire a serviciului voluntar;

59) Urmăreşte realizarea, întreţinerea şi funcţionarea legăturilor şi mijloacelor de înştiinţare şi alarmare în situaţii de urgenţă;

60)  Solicită asistenţă tehnică şi sprijin pentru gestionarea situaţiilor de urgenţă;

61)  Exercită controlul aplicării măsurilor de prevenire în plan local;

62)  Asigură  evacuarea populaţiei din zonele afectate de situaţiile de urgenţă;

63)  Dispune măsuri pentru asigurarea ordinii publice în zona sinistrată;

64)  Stabileşte şi urmăreşte îndeplinirea măsurilor şi a acţiunilor de prevenire şi de pregătire a intervenţiei, în funcţie de încadrarea în clasificarea de protecţie civilă;

65)  Solicită anual fonduri pentru cheltuieli necesare desfăşurării activităţilor de protecţie civilă;

66)  Înştiinţează persoanele şi organismele competente asupra factorilor de risc şi le semnalează, de îndată, cu privire la iminenţa producerii sau producerea unei situaţii de protecţie civilă în sectorul de competenţă;

67)  Asigură menţinerea în stare de funcţionare a mijloacelor de înştiinţare-alarmare, spaţiile de adăpostire şi mijloacele tehnice proprii, destinate adăpostirii sau intervenţiei, ţine evidenţa acestora şi le verifică periodic;

68)  Asigură informarea şi educarea preventivă a populaţiei privind protecţia civilă şi prevenirea incendiilor;

69)  Participă la emisiuni radio şi TV pentru a asigura prezentarea riscurilor potenţiale, măsurilor preventive şi a modului de acţiune şi comportare a populaţiei pe timpul situaţiilor de urgenţă;

70)  Participă la derularea programelor de recuperare, reabilitare sau de restaurare pe timpul situaţiilor de urgenţă;

71)  Elaborează norma de dotare a serviciului voluntar şi asigură avizarea acesteia de către inspectoratul pentru situaţii de urgenţă judeţean şi aprobarea de către prefectul judeţului;

72)  Elaborează materiale didactice necesare pentru protecţia civilă: filme, diafilme, planşe, manuale, broşuri, pliante, reviste şi materiale de popularizare a activităţilor de protecţie civilă;

73)  Anunţă şi informează despre evenimentele periculoase produse sau privind măsurile de protecţie civilă luate ori necesar a fi luate;

74)  Propune consiliului local sumele necesare în vederea organizării, înzestrării, funcţionării şi îndeplinirii atribuţiilor legale de către serviciul de urgenţă voluntar şi exercită controlul folosirii acestora;

75)  Participă la analiza semestrială şi ori de câte ori este nevoie, a capacităţii de apărare împotriva incendiilor în sectorul de competenţă şi informează inspectoratul pentru situaţii de urgenţă judeţean cu privire la măsurile stabilite pentru optimizarea acesteia;

76)  Solicită consiliului local imobile şi spaţii amenajate corespunzător pentru funcţionarea serviciului de urgenţă voluntar, precum şi mijloacele de comunicaţii necesare;

77)  Asigură realizarea şi menţinerea în stare de funcţionare a căilor de acces, a sistemelor de anunţare, alarmare, precum şi de alimentare cu apă în caz de incendiu;

78)  Organizează şi execută, prin compartimentul de prevenire al serviciului voluntar, controlul privind aplicarea normelor de apărare împotriva incendiilor în sectorul de competenţă şi respectării regulilor de apărare împotriva incendiilor la gospodăriile cetăţeneşti; informează populaţia cu privire la modul de comportare şi de intervenţie în caz de incendiu;

79)  Face propuneri pentru dotarea serviciului de urgenţă voluntar, potrivit normelor, cu mijloace tehnice pentru apărare împotriva incendiilor şi echipamente de protecţie specifice, carburanţi, lubrifianţi şi alte mijloace necesare susţinerii operaţiunilor de intervenţie, inclusiv hrana şi antidotul pentru participanţii la intervenţiile de lungă durată;

80)  Analizează anual dotarea cu mijloacele tehnice de apărare împotriva incendiilor a serviciului şi solicită consiliului local completarea acesteia, conform normelor în vigoare;

81)  Comunică de îndată inspectoratului scoaterea şi repunerea din/în funcţiune a oricărei autospeciale de intervenţie, precum şi, în scris, dotarea cu autospeciale de intervenţie noi;

82) Participă şi asigură, prin componenta preventivă a serviciului, desfăşurarea activităţilor de informare şi educaţie antiincendiu a populaţiei;

83) Participă la elaborarea şi aplicarea concepţiei de apărare împotriva incendiilor în sectorul de competenţă;

84)  Propune includerea în bugetele locale a fondurilor necesare organizării activităţii de apărare împotriva incendiilor, dotării cu mijloace tehnice pentru apărarea împotriva incendiilor şi echipamente de protecţie specifice;

85)  Acordă sprijin şi asistenţă tehnică de specialitate centrelor operative pentru situaţii de urgenţă în îndeplinirea atribuţiilor;

86)  Solicită fondurile necesare pentru indemnizaţiile personalului serviciului de urgenţă voluntar, pentru timpul efectiv de lucru la intervenţii şi la celelalte activităţi prevăzute în programul serviciului şi stabileşte împreună cu consiliul local cuantumul orar al indemnizaţiei;

87)  Informează inspectoratul pentru situaţii de urgenţă judeţean despre izbucnirea şi stingerea, cu forţe şi mijloace proprii, a unui incendiu şi de transmite raportul de intervenţie în termen de 3 zile lucrătoare;

88)  Asigură încadrarea serviciului de urgenţă voluntar cu personal atestat în condiţiile legii, pregătirea profesională şi antrenarea acestuia pentru intervenţie şi ţine evidenţa rezultatelor obţinute de către aceştia în cadrul serviciului de urgenţă voluntar;

89)  Asigură cunoaşterea şi respectarea măsurilor de apărare împotriva incendiilor, stabilite în sectorul de competenţă;

90) Ţine evidenţa documentelor care au stat la baza eliberării avizului pentru înfiinţarea serviciului voluntar;

91) Asigură participarea serviciului la concursurile profesionale ale serviciilor de urgenţă voluntare şi private;

92) Participă şi asigură organizarea şi desfăşurarea concursurilor cercurilor de elevi „Prietenii Pompierilor” şi „Cu viaţa mea apăr viaţa” ;

93) Verifică respectarea prevederilor actelor normative și ale celorlalte reglementări privind apărarea împotriva incendiilor și protecţia civilă în sectorul de competenţă;

94) Asigură identificarea, evaluarea și analizarea pericolelor potenţiale prin aprecierea posibilităţilor de apariţie a lor și a consecinţelor acestora asupra vieţii oamenilor, mediului și bunurilor materiale în sectorul de competenţă;

95) Asigură informarea populaţiei și a salariaţilor privind pericolele potenţiale, precum și modul de comportare în situaţii de urgență în sectorul de competenţă;

96) Asigură participarea personalul compartimentului de prevenire la cursuri de specializare și perfecţionare organizate în condiţiile legii pe centre de localităţi, cu sprijinul inspectoratului judeţean pentru situaţii de urgenţă;

97) Asigură planificarea activităţilor de prevenire, anual, pe baza Programului de măsuri în vederea acordării asistenței pentru prevenirea situaţiilor de urgență la gospodăriile populaţiei și evidenței operatorilor economici din subordinea consiliului local şi a instituţiilor publice din sectorul de competenţă;

98) Întocmeşte şi păstrează, graficul de control şi graficul de informare publică, ale serviciului voluntar;

99) Repartizează personalului compartimentului de prevenire localităţile, cartierele, operatorii economici și instituţiile publice ce urmează a fi controlate;

100) Asigură achiziţionarea, cu respectarea prevederilor legale, a reglementarilor specifice și materialelor documentare, necesare desfăşurării activităţii de prevenire de către serviciul voluntar;

101) Înmânează primarului, săptămânal, toate documentele de control încheiate în săptămâna anterioară, în vederea constatării contravenţiilor şi aplicării sancţiunilor contravenţionale, conform reglementărilor în vigoare;

102) Întocmeşte, semestrial, pe baza constatărilor rezultate din controale, analiza activităţii de prevenire şi a neregulilor constatate, pe care o supune dezbaterii consiliului local şi propune măsuri pentru remedierea acestora;

103) Îndeplineşte alte obligaţii şi măsuri stabilite, potrivit legii, de către organismele şi organele abilitate;

104) În conformitate cu art. 52, alin. (3) din Ordinul ministrului administraţiei şi internelor  şi ministrului mediului şi pădurilor nr. 1422/192/2012 pentru aprobarea Regulamentului privind gestionarea situaţiilor de urgenţă generate de inundaţii, fenomene meteorologice periculoase, accidente la construcţii hidrotehnice, poluări accidentale pe cursurile de apă şi poluări marine în zona costieră, şeful serviciului voluntar pentru situaţii de urgenţă îndeplineşte funcţia de agent de inundaţii la nivelul unităţii administrativ teritoriale, având următoarele atribuţii:


- colaborează permanent cu agentul hidrotehnic din cadrul unității de gospodărire a apelor (Sistem de Gospodărire a Apelor, Sistem Hidrotehnic Independent) pentru aspecte privind starea tehnică și funcțională a construcțiilor hidrotehnice cu rol de apărare și a cursurilor de apă de pe raza unității administrativ–teritoriale;


- asigură, împreună cu secretarul Comitetului Local pentru Situaṭii de Urgenṭă, centralizarea datelor privind urmările fenomenelor hidrometeorologice periculoase având ca efect producerea de inundații, secetă hidrologică și poluări accidentale pe cursurile de apă;


- asigură, împreună cu secretarul Comitetului Local pentru Situaṭii de Urgenṭă, întocmirea şi transmiterea rapoartelor operative în maxim 24 de ore de la declanșarea evenimentului și nu mai mult de 12 ore de la încetarea fenomenului (pentru ultimul raport operativ) potrivit prevederilor anexei nr. 8 la prezentul regulament. Rapoartele operative se trasmit către Centrul Operațional din cadrul Inspectoratului pentru Situaţii de Urgenţă Judeţean și Centrul Operativ al Sistemului de Gospodărire a Apelor care asigură Grupul de Suport Tehnic pentru gestionarea situaţiilor de urgenţă generate de inundaţii, fenomene hidrometeorologice periculoase având ca efect producerea de inundații, secetă hidrologică, precum și incidente/accidente la construcţii hidrotehnice, poluări accidentale pe cursurile de apă şi poluări marine în zona costieră, din județ;


- asigură, împreună cu secretarul Comitetului Local pentru Situaṭii de Urgenṭă , întocmirea Planului local de apărare împotriva inundațiilor, fenomene hidrometeorologice periculoase având ca efect producerea de inundații, secetă hidrologică, precum și incidente/accidente la construcţii hidrotehnice, poluări accidentale pe cursurile de apă şi poluări marine în zona costieră;

- asigură întocmirea periodică a unor acțiuni de constientizare a populației asupra riscului pe care-l prezintă inundațiile și asupra măsurilor care trebuie întreprinse de fiecare cetățean pentru diminuarea pagubelor;

- asigură afișarea în locuri publice a extraselor din Planul local de apărare (planul de situație al localității cu delimitarea zonelor potenţial inundabile cu probabilitatile de depășire de 1% şi 0,1% sau inundate la viiturile istorice semnificative, cu amplasamentul mirelor locale, sirenelor, căile şi zonele de evacuare), a semnificației codurilor de culori pentru avertizările meteorologice şi hidrologice şi a semnalelor de alarmare acustică a populaţiei; 


- asigură afișarea în locuri publice a extraselor din Planul de acţiune în caz de accident la barajul situat în amonte de unitatea administrativ – teritorială (planul de situație cu delimitarea zonei de inundabilitate, timpul minim de propagare a undei de rupere până la localitate, înălţimea maximă a lamei de apă pe teritoriul unității administrativ - teritoriale, amplasamentul sirenelor, căile şi zonele de evacuare) transmis de către Sistemul de Gospodărire a Apelor .
SECȚIUNEA a 2-a
ATRIBUŢIILE  ŞEFULUI DE COMPARTIMENT/SPECIALISTULUI DE PREVENIRE
Pe  timpul efectuării activităţii de îndrumare şi control șeful de compartiment/specialistul pentru prevenire are următoarele atribuţii:

a) răspunde de organizarea şi desfăşurarea tuturor activităţilor de prevenire a situaţiilor de urgenţă  potrivit prevederilor legii, regulamentelor, instrucţiunilor şi ordinelor în vigoare; 

b) participă la întocmirea, actualizarea, păstrarea şi punerea în aplicare a documentelor operative de intervenţie şi răspuns în cazul producerii situaţiilor de urgenţă;  

c) participă la exerciţiile de alarmare pentru verificarea viabilităţii, a operativităţii  planurilor de intervenţie; 

d) participă la elaborarea şi ducerea la îndeplinire a planurilor privind activităţile de protecţie civilă anuale şi lunare, de pregătire a formaţiei de intervenţie, a salariaţilor şi populaţiei în domeniul situaţiilor de urgenţă; 

e) răspunde de asigurarea măsurilor de protecţie a populaţiei, bunurilor materiale, valorilor culturale şi mediului înconjurător împotriva efectelor negative ale situaţiilor de urgenţă, dezastrelor şi conflictelor armate; 

f) ţine evidenţa cu necesarul şi existentul materialelor şi mijloacelor de protecţie individuală necesare populaţiei şi salariaţilor din sectorul de competenţă; 

g) verifică menţinerea în stare de operativitate şi modul de întreţinere a adăposturilor de protecţie civilă, de evidenţa şi respectarea normelor privind întrebuinţarea acestora; 

h) prezintă informări cu privire la realizarea măsurilor de protecţie civilă, a pregătirii şi alte probleme specifice; 

i) propune măsuri de îmbunătăţire a activităţii în domeniul situaţiilor de urgenţă şi dezastrelor în zona competenţă; 

j) acordă asistenţă tehnică de specialitate instituţiilor şi operatorilor economici din sectorul de competenţă şi verifică îndeplinirea măsurilor stabilite potrivit prevederilor legii, regulamentelor, instrucţiunilor şi ordinelor în vigoare; 

k) participă la activităţile de prevenire (controale, cursuri, instructaje, analize, consfătuiri, concursuri) organizate de Inspectoratul pentru Situaţii de Urgenţă al judeţului Argeș şi la acţiunile de intervenţie în sectorul de competenţă; 

l) participă la convocări, bilanţuri, analize şi alte activităţi conduse de eşaloanele superioare; 

m) acţionează cu fermitate pentru înlăturarea imediată a stărilor de pericol pe care le constată şi urmăreşte rezolvarea lor operativă;

n) stabileşte restricţii şi interdicţii la utilizarea sau efectuarea unor lucrări cu pericol dacă nu se respectă prevederile normelor de prevenire şi regulile de executare a lucrărilor cu risc;

o) verifică dotarea şi starea tehnică a mijloacelor de primă intervenţie în caz de incendiu, sursele de alimentare cu apă (rezervoarele de apă de incendiu şi hidranţi exteriori de incendiu) de la agenţii economici şi cele aparţinând localităţii;

p) verifică organizarea şi măsurile de prevenire la locurile de muncă (la instituţiile, operatorii şi agenţii economici); 

q) controlează locurile de muncă unde se execută lucrări cu risc de incendiu;

r) sprijină conducerile agenţilor economici la instruirea personalului salariat;

s) informează şeful serviciului voluntar, consiliul local şi conducerile agenţilor economici, imediat după ce a constatat nereguli grave, sau stări de pericol de incendiu, explozii sau accidente tehnologice; 

t) urmăreşte modul cum se respectă regulile privind interzicerea fumatului şi focului deschis în locurile stabilite;

u) verifică menţinerea liberă şi în stare de utilizare a căilor de acces pentru intervenţie şi de evacuare în caz de incendiu în cadrul localităţii şi la agenţii economici;  

v) urmăreşte punerea în intervenţie şi în stare de funcţionare a instalaţiilor şi mijloacelor de prevenire defecte; 

w) în caz de incendiu sau de producere a unor dezastre, alarmează serviciul voluntar şi participă  la stingerea incendiului sau înlăturarea urmărilor dezastrelor; 

x) consemnează în registrul de însemnări toate constatările făcute şi le aduce la cunoştinţă şefului serviciului voluntar;

y)  îndeplineşte orice altă sarcină trasată de şeful compartimentului de prevenire şi şeful serviciului voluntar.
SECȚIUNEA a 3-a

ATRIBUŢIILE ŞEFULUI ECHIPEI SPECIALIZATE
Atribuţiile generale ale şefului de echipă specializată sunt:

a) conduce personal echipa în misiunile de intervenţie încredinţate în orice situaţie, la stingerea incendiilor, exploziilor, avariilor, calamităţilor naturale şi dezastrelor, pentru înlăturarea efectelor provocate, salvarea persoanelor şi evacuarea bunurilor;

b) menţine în permanenţă legătura cu şeful serviciului, cu grupa/echipajul de intervenţie, raportează la începerea şi terminarea misiunii;

c) conduce şedinţele de pregătire cu personalul din subordine;

d) cunoaşte personal folosirea şi întreţinerea mijloacelor din dotare; 

e) cunoaşte semnalele de alarmare, locul de adăpostire, locul de unde se ridică materialele repartizate pentru intervenţie;

f) execută conform planificării instruirea personalului din subordine şi ţine la zi prezenţa la pregătire;

g) respectă şi impune respectarea programului şi regulamentului de organizare şi funcţionare ale serviciului;

h) ia măsuri de protecţia muncii pe timpul şedinţelor de pregătire, exerciţiilor, aplicaţiilor şi intervenţiilor;

i) comunică şefului serviciului voluntar ori de câte ori absentează pe o durată mai mare de 24 ore.

Atribuţiile  şefului echipei specializate de stins incendii
- răspunde de organizarea activităţii echipei în lipsa şefului serviciului voluntar şi este înlocuitorul acestuia;

- organizează intervenţia (ordinea de luptă) după decizia de organizare a serviciului voluntar şi conduce intervenţia în lipsa şefului;

- verifică activitatea voluntarilor, astfel încât aceasta să se încadreze în programul zilnic de activitate şi respectarea ordinii şi disciplinei;

- verifică activitatea voluntarilor şi dacă se află în capacitatea de a-şi executa sarcinile stabilite;

- verifică modul cum se respectă sarcinile P.S.I. (prin controalele de prevenire a incendiilor);

- consemnează în documentele serviciului toate activităţile care s-au efectuat, constatările făcute, măsurile luate şi evenimentele deosebite;

- asigură respectarea graficelor de asistenţă tehnică, pentru menţinerea în stare de funcţionare a   accesoriilor din dotare;

- conduce intervenţia echipei/grupei la stingerea incendiilor, exploziilor, avariilor, la calamităţi naturale şi dezastre, pentru înlăturarea efectelor provocate, salvarea persoanelor şi evacuarea bunurilor;

- execută programul de pregătire cu voluntarii din grupă;

- soluţionează operativ toate problemele apărute la mijloacele de prevenire şi stingere a incendiilor din dotare;

- respectă şi impune respectarea programelor şi regulamentelor de organizare şi funcţionare a serviciului;

- ţine permanent legătura cu sediul serviciului voluntar pe timpul executării serviciului pentru a realiza o intervenţie rapidă în caz de nevoie;

- execută operaţii de întreţinere şi reparaţii la mijloacele P.S.I., în  măsura calificarii şi atestării pe care o are.

Atribuţiile şefului echipei specializate de avertizare-alarmare-căutare-deblocare- salvare-evacuare cu atribuții în cazul situațiilor de urgență determinate de toate tipurile de risc identificate: 

- Indică personalului din subordine:

· datele cunoscute despre situaţia de urgenţă produsă;

· misiunea echipei de căutare, sectorul, obiectivul, direcţia de căutare, dispozitivul de căutare, locul de adunare după executarea misiunii;

· ora începerii şi terminării misiunii; procedeele de căutare folosite;

· locurile de căutare la care se acordă atenţie deosebită;

· locul în dispozitiv al şefului de echipă şi legăturile cu acesta;

· misiunea formaţiunilor cu care se cooperează;

· măsuri de asigurare a acţiunilor de luptă pe timpul căutării; semnalele ce se folosesc;

· înlocuitorul la comandă;

- Dă ordinul pentru începerea misiunii de căutare a echipei;

   - Raportează şefului de serviciu datele despre urmările situaţiei produse. 

   La analiza situaţiei informează echipa cu privire la:

a) lungimea porţiunilor de străzi blocate sau avariate, numărul adăposturilor distruse, blocate sau avariate, locul de dispunere în sectorul de intervenţie şi modul de identificare al acestora;

b) victimele surprinse sub dărâmături sau la înălţimi, ziduri care prezintă pericol de prăbuşire;

c) gradul de avariere a reţelelor de energie electrică, gaze petroliere, apă, aburi, canalizare;

d) nevoile de asigurare cu apă a populaţiei şi proceselor de producţie;

e) posibilităţile de acţiune ale echipei şi mijloacele tehnice;

f) dispozitivul de intervenţie şi itinerariile de pătrundere la locurile de acţiune;

g) durata intervenţiei pentru echipă;

h) măsurile ce se impun pe timp de noapte, iarnă sau în alte condiţii deosebite;

i) măsuri de securitate a lucrului.

   Pe timpul executării recunoaşterii sectorului de intervenţie, şeful echipei precizează misiunile servanţilor şi organizează cooperarea.

   După darea ordinului de intervenţie, şeful echipei coordonează şi verifică activitatea echipei pentru ducerea acţiunilor, urmăreşte şi sprijină acţiunile acesteia, raportează despre stadiul îndeplinirii misiunii, starea forţelor şi mijloacelor şi ia măsuri pentru executarea misiunii în termenul stabilit.


Şeful echipei trebuie să acorde o atenţie deosebită realizării şi menţinerii cooperării între echipa proprie şi forţele şi mijloacele primite în sprijin sau ca întărire, care acţionează în  sectorul  de intervenţie pentru evacuarea persoanelor:

a) asigură coordonarea aplicării unitare şi în mod organizat a măsurilor de asigurare a evacuării: siguranţă, pază şi ordine, asigurare medicală, aprovizionare cu alimente de strictă necesitate etc.;

b) identifică posibilităţile de asigurare a acţiunilor de evacuare şi asigură punerea în aplicare, la ordin, a măsurilor prevăzute în planurile de evacuare;

c) participă la recunoaşterea itinerarelor, localităţilor şi zonelor în care se execută evacuarea precum şi din zonele unde se dispune evacuarea;

d) stabileşte mijloacele de transport şi itinerarele pe care se execută evacuarea;

e) urmăreşte respectarea măsurilor igienico-sanitare şi antiepidemice;

f) identifică caracteristicile localităţilor şi ale zonelor în care se execută evacuarea şi posibilităţile de cazare, hrănire, adăpostire şi asigurare medicală;

g) execută recunoaşterea căilor de comunicaţii şi a localităţilor unde se organizează evacuarea;

h) execută marcarea adăposturilor, a itinerarelor de deplasare către acestea, îndrumarea populaţiei către adăposturi;

i) verifică starea căilor şi nodurilor de comunicaţie, precum şi a lucrărilor de artă: poduri, tuneluri, viaducte etc.
SECȚIUNEA a 4-a
ATRIBUŢIILE MEMBRILOR ECHIPELE SPECIALIZATE 
1. Atribuţiile servantului pompier din echipa de intervenţie pentru stingerea incendiilor

Este subordonat șefului de echipă şi răspunde de asigurarea şi transportul utilajelor şi accesoriilor la locul acţiunii, de folosirea cu eficienţă a substanţelor stingătoare şi asigurarea continuităţii lucrului pe dispozitivul de luptă, având următoarele atribuţii:
- înlocuieşte, la nevoie, pe şeful de echipă;
- întinde, prelungeşte, strânge liniile de furtun, aplică feşi şi înlocuieşte furtunurile sparte;
- mânuieşte masca de protecţie contra fumului şi CO sau aparatul izolant;
- mânuieşte distribuitorul C-B-C;
- mânuieşte accesoriile din geanta de chei şi feşi;
- mânuieşte reducţiile A-B, B-C;
- transportă prelungitoarele ţevilor generatoare de spumă şi capetele deversoare la locul ordonat şi ajută la mânuirea lor; 
- mânuieşte scara culisabilă;
- receptionează şi transmite ordine, semne şi semnale.

- mânuieşte toporul - târnăcop, ranga, cangea sau lopata, după caz; 
- execută desfaceri, tăieri, demolări în caz de nevoie;
- mânuieşte proiectorul p.s.i., trepiedul şi bobina cu cablu, ajutat de şofer;
- mânuieşte coarda de salvare;

- supraveghează linile de furtun şi la nevoie înlocuieşte furtunurile sparte;

- mânuieşte coturile pentru furtun şi punţile de trecere;

- recunoaşte sursa de apă; 
- recunoaşte sursa de apă ordonată şi alte surse de apă apropiate;
- racordează linia de furtun pentru alimentare;

- la nevoie amenajează sursele naturale de apă pentru alimentare;

- mânuieşte hidrantul portativ şi cheia hidrantului;

- întrerupe circuitele electrice şi gazele naturale;

- supraveghează liniile de furtun şi la nevoie aplică feşi şi înlocuieşte furtunurile sparte;

- întinde şi strânge primele role de furtun de la ieşirea din pompe;

- asigură legăturile cu: eşalonul superior, formaţiunile cu care se cooperează şi cu structurile subordonate, aplicând toate măsurile de protecţie a mijloacelor şi legăturilor împotriva efectelor situaţiilor de urgenţă;
2. Atribuţiile servantului pompier din echipa de avertizare-alarmare-căutare-deblocare- salvare-evacuare cu atribuții în cazul situațiilor de urgență determinate de toate tipurile de risc identificate: 

- execută cercetarea de transmisiuni;

- asigură primirea şi transmiterea cu prioritate a semnalelor de înştiinţare şi alarmare a populaţiei şi salariaţilor din localitate despre pericolul atacului din aer, calamităţilor naturale şi catastrofelor;

- reface şi asigură funcţionarea normală a sistemelor de transmisiuni şi alarmare în cazul dezorganizării în urma atacurilor aeriene ale inamicului, a calamităţilor naturale şi catastrofelor;

- execută întreţinerea şi repararea tehnicii de transmisiuni-alarmare, precum şi exploatarea corectă a acestora;

- întreţine mijloacele de comunicaţie şi alarmare din dotare şi asigură, în cazul defecţiunilor, repunerea lor în funcţiune;

- transmite şi primeşte mesaje, le comunică celor interesaţi sau cărora li se adresează, în cel mai scurt timp;

- asigură deservirea mijloacelor de alarmare;

- participă la pregătirea în domeniul situaţiilor de urgenţă a salariaţilor şi a populaţiei din zona de responsabilitate.

- acţionează pentru cercetarea şi descoperirea în timp oportun a urmărilor situaţiilor de urgenţă în sectorul de competenţă;

- îşi însuşeşte ordinele primite pentru executarea misiunii, datele cunoscute despre situaţia de urgenţă, direcţia de cercetare, dispozitivul de cercetare, locul de adunare după executarea misiunii, procedeele de cercetare folosite, legăturile cu şeful de echipă, semnalele ce se folosesc;

- execută cercetarea raionului de intervenţie folosind căile de acces practicabile, determină şi raportează şefului de echipă datele despre urmările situaţiei de urgenţă;

- pătrunde în încăperile sau în zona contaminată cu gaze, aburi sau noxe şi execută misiunile de salvare a persoanelor sau animalelor, evacuarea unor materiale sau bunuri foarte importante;

- identifică şi acordă primul ajutor medical victimelor situaţiilor de urgenţă şi/sau dezastrelor (răniţilor, contaminaţilor şi bolnavilor);

- asigura triajul, transportul şi evacuarea victimelor în afara zonelor de pericol;

- se adună pe locul ordonat, unde execută controlul dozimetric, decontaminarea echipamentului şi a mijloacelor din dotare;

- execută controlul dozimetric al populaţiei, răniţilor şi personalului formaţiilor care acţionează în zonele afectate;

- execută controlul lucrărilor de decontaminare a terenului (clădirilor), tehnicii, echipamentului şi mijloacelor de transport;

- verifică gradul de operativitate a aparatelor de respirat şi controlează rezerva de aer din tuburile de oxigen;

- desfăşoară activităţile simple de întreţinere.

- creează căi de acces spre locurile de intervenţie pentru formaţii şi tehnica din dotare;

- acţionează pentru scoaterea şi salvarea victimelor de sub dărâmături, din adăposturile şi tranşeele blocate sau avariate, asigurarea cu aer a adăposturilor blocate;

- participă la salvarea de la înălţimi a victimelor surprinse în clădirile avariate, dărâmarea sau sprijinirea zidurilor care prezintă pericol de prăbuşire;

- acţionează pentru evacuarea răniţilor şi contaminaţilor la punctele de acordare a primului ajutor medical, la detaşamentele de prim ajutor medico-chirurgical sau la unităţile spitaliceşti;

- participă la deblocarea comunicaţiilor (străzilor) de dărâmături şi tehnică deteriorată sau alte obstacole în scopul asigurării deplasării sau aprovizionării populaţiei;

- participă la refacerea capacităţilor de producţie şi a construcţiilor avariate potrivit profilului şi posibilităţilor echipelor.

- participă la construirea sau amenajarea adăposturilor de protecţie civilă.

Participă împreună cu echipele sanitare şi cu alte formaţiuni de intervenţie la scoaterea răniţilor şi contaminaţilor de sub dărâmături, din zonele puternic infectate radioactiv şi cu substanţe toxice de luptă; salvarea de la înălţimi şi din adăposturile blocate sau avariate a răniţilor; transportul răniţilor, infectaţilor, bolnavilor la echipajele medicale.

Pentru deblocarea adăposturilor desfăşoară următoarele acţiuni:

- stabileşte legătura cu persoanele aflate în interiorul adăpostului blocat (dacă nu s-a realizat acest lucru de subunităţile de cercetare);

- determină dacă adăpostul este asigurat cu aer; în caz de necesitate iau măsuri urgente, care să asigure aceasta prin asigurarea unor accese spre adăpost şi străpungerea planşeelor zidurilor, podelei sau acoperişului; înlăturarea dărâmăturilor căzute pe gurile de aerisire şi ieşirile de rezervă;

- întrerupe funcţionarea reţelelor de alimentare cu apă, gaze, aburi, termoficare avariate, care trec pe lângă sau prin adăpostul blocat şi pun în pericol viaţa oamenilor din adăpost. În caz de necesitate, scot apa din subsol şi iau măsuri pentru aerisirea spaţiilor de adăpostire;

- asigură alimentarea cu energie electrică a mijloacelor de deblocare-salvare, a mijloacelor de filtro-ventilaţie şi pentru iluminarea locurilor întunecoase pe timpul ducerii acţiunilor de deblocare-salvare;

- înlătură dărâmăturile prăbuşite peste intrările în adăposturi şi tranşee; dacă dărâmăturile sunt mari şi nu pot fi înlăturate repede, execută treceri printre dărâmături sau galerii până la principalele uşi sau la uşile de rezervă ale adăpostului; prin trecerile realizate, până la deblocarea adăpostului, transmit celor aflaţi înăuntru aer, alimente, apă, medicamente;

- limitează accesul cetăţenilor în locul unde s-a acumulat o mare cantitate de gaze în urma avarierii reţelelor de alimentare, instituie un regim special în locurile respective şi lucrează cu mijloace individuale speciale de protecţie; interzice folosirea focului şi a lucrului cu materiale care provoacă scântei; înlătură avariile, aeriseşte puternic locul respectiv; verifică aerisirea spaţiilor cu ajutorul aparaturii din înzestrare;

- răspunde pentru starea tehnică şi de întreţinere a aparaturii, utilajelor, agregatelor şi a altor materiale de intervenţie pe care le are în dotare;

- participă la distribuirea hranei şi a bunurilor de primă necesitate pentru persoanele sinistrate;

- participă temporar la acţiuni de refacere a construcţiilor şi a unor lucrări de mică dimensiune;

- participă la pregătirea în domeniul situaţiilor de urgenţă a salariaţilor şi a populaţiei din zona de responsabilitate.
- acţionează pentru asigurarea măsurile de asigurare a evacuării: siguranţă, pază şi ordine, asigurare medicală, aprovizionare cu alimente de strictă necesitate etc.;

- acţionează pentru evitarea confuziei, panicii, aglomeraţiei şi blocajelor pe căile de comunicaţii, precum şi a dezordinii şi actelor antisociale; 

- sprijină autoevacuarea populaţiei din zonele afectate; 

- îndrumă populaţia către locurile de prezentare, aşteptare, evidenţă, eşalonare şi îmbarcare;

- îndrumă mijloacele de transport spre punctele de îmbarcare/debarcare;

- în caz de pericol iminent îndrumă populaţia şi mijloacele de transport către locurile de dispersare şi adăpostire;

- acordă primul ajutor bolnavilor şi răniţilor;

- acţionează pentru evacuarea cazurilor grave la spitalele din zonă;

- execută trierea epidemiologică a evacuaţilor şi izolarea celor cu boli contagioase şi a suspecţilor;

- asigură respectarea regulilor de acces în punctul de adunare şi primire/repartiţie;

- asigură securitatea persoanelor, siguranţa bunurilor şi preîntâmpinarea/limitarea actelor antisociale;

- asigură condiţiile de cazare, hrănire şi asigurare medicală;

- participă la asigurarea ordinii şi siguranţei publice în punctele de adunare, îmbarcare, debarcare, primire şi repartiţie;

- participă la dirijarea circulaţiei, asigurarea priorităţii şi siguranţei pe timpul deplasării coloanelor de evacuaţi;

- asigură paza bunurilor materiale;

- asigură consilierea psihologică a populaţiei pe timpul evacuării în scopul evitării producerii panicii sau combaterii acesteia în cazul în care s-a produs;

- participă la instalarea, dotarea şi asigură funcţionarea adăposturilor şi taberelor de sinistraţi;

execută marcarea adăposturilor, a itinerarelor de deplasare către acestea, îndrumarea populaţiei către adăposturi;

- raportează şefului echipei despre stadiul executării misiunilor şi ia măsuri pentru îndeplinirea la timp a ordinelor primite;

- participă la refacerea capacităţilor de producţie şi a construcţiilor avariate potrivit profilului şi posibilităţilor echipei.

CAPITOLUL IV
GESTIONAREA PATRIMONIULUI SERVICIULUI VOLUNTAR

MODUL DE FINANŢARE, DOTARE, EXPLOATARE, ÎNTREŢINERE, EVIDENŢĂ ŞI CONTROL AL PATRIMONIULUI
Consiliul local va prevedea distinct în proiectul bugetului propriu resursele financiare necesare în vederea organizării, înzestrării, funcţionării şi îndeplinirii atribuţiilor legale de către serviciul voluntar şi va exercita controlul folosirii acestora conform atribuţiilor legale.

Finanţarea cheltuielilor curente şi de capital aferente activităţii serviciului voluntar se asigură din bugetul local, care se completează cu venituri extrabugetare, donaţii, sponsorizări şi alte surse, potrivit legii.

Cheltuielile ocazionate de stingerea incendiilor la bunurile aparţinând domeniului public şi privat de pe teritoriul administrativ al comunei Mărăcineni, la bunurile personale ale cetăţenilor, precum şi la cele aparţinând asociaţiilor nonprofit sau organizaţiile cu caracter cultural, politic, religios, sportiv sau umanitar, constituite potrivit legii, se suportă de consiliul local.

Consiliul local răspunde de asigurarea tehnico-materială a serviciului voluntar, verifică evidenţa contabilă a acestuia, răspunde de modul de depozitare şi folosire a tehnicii, accesoriilor şi materialelor din dotare, controlează periodic starea de operativitate şi stabileşte înlocuirea sau completarea acestora prin intermediul personalului propriu de specialitate.

Consiliul local stabileşte în condiţiile legii, anual, cuantumul taxelor privind prestările de serviciu în domeniul situaţiilor de urgenţă şi asigură operaţionalizarea serviciului voluntar în conformitate cu prevederile legale.

Resursele bugetare se completează cu venituri extra bugetare, donaţii, sponsorizări şi alte surse potrivit legii.

Sediile şi utilităţile necesare serviciului voluntar precum şi spatiile adecvate pentru pregătirea de specialitate a personalului, gararea, adăpostirea, întreţinerea mijloacelor tehnice, depozitarea materialelor sunt puse la dispoziţie de consiliul local în condiţiile legii.

Spaţiile se dotează cu telefoane şi mijloace de alarmare–înştiinţare, instalaţii utilitare, mijloace de pregătire, cu materiale de birotica şi acordarea primului ajutor medical.

În funcţie de necesităţi, dotarea se completează şi cu alte categorii de bunuri materiale utile îndeplinirii atribuţiunilor serviciului.

Echipamentele, substanţele, accesoriile şi celelalte mijloace de apărare împotriva incendiilor trebuie să îndeplinească condiţiile tehnice de calitate şi de performanţă prevăzute de regulamentele în vigoare.

Întreţinerea şi repararea autospecialelor şi utilajelor serviciului voluntar se fac după caz în ateliere proprii dotate cu utilaje şi scule adecvate lucrărilor executate sau de către alte persoane fizice ori juridice atestate conform legii pentru activităţile respective.

Evidenţa contabilă a materialelor şi tehnicii din înzestrarea serviciului voluntar pentru situaţii de urgenţă (conform legislaţiei în vigoare), se ţine de către: şefii echipelor specializate vor ţine evidenţă pentru echipele specializate, şeful de formaţie de intervenţie pentru întreaga formaţie, iar şeful serviciului voluntar pentru dotarea serviciului.

Normele de consum pentru bunurile materiale sunt cele stabilite de legislaţia în vigoare, iar scăderea materialelor se face pe baza actelor normative în vigoare. 

Personalul angajat şi cel voluntar al serviciului de urgență va fi asigurat la o societate de asigurări pentru caz de boală profesională, accident sau deces produs în timpul sau din cauza îndeplinirii atribuţiilor ce le revin pe timpul intervenţiei.

